text: Se kort: Disse kommuner opkræver betaling for parkering
  21 august 2017 kl. 15.31
  Behovet for parkeringspladser stiger. Alligevel vælger ti ud af 14 kommuner i TV SYDs sendeområde ikke at opkræve betaling for parkering.
  TV SYD sætter i denne uge fokus på parkering og parkeringsafgifter. Der kører nemlig stadig flere biler på vejene. 
  Alene de seneste 5 år er antallet af personbiler i vores område steget fra 360.000 til 405.000 biler.
  Det er en stigning på cirka 10 procent. 
  Med de mange flere biler stiger behovet for parkeringspladser.
  Her i Syd- og Sønderjylland er der stor forskel på om de pladser, som kommuner ejer, er gratis at holde på.
  I TV SYDs sendeområde er der fire kommuner, der opkræver betaling for at parkere.
  Det er Horsens, Vejle, Fredericia og Kolding kommuner.
  Til sammen tjener de fire kommuner cirka 14 millioner kroner om året alene på p-billetter. 
  Selvom det tydeligvis er noget, man kan tjene penge på, så har flertallet af kommuner valgt, at det skal være gratis at parkere sin bil på en kommunal p-plads.
  På kortet kan du se, hvilke kommuner der har betalingsparkering, deres fortjeneste fra betaling i 2016, indtægt fra bøder/afgifter i 2016 og fortjeneste fra bøder/afgifter i 2016, hvis det har været muligt at skaffe oplysnignerne.
  
  